ΦΚ Ρεντ Μπουλ Σάλτσμπουργκ

Η προ Red Bull περίοδος

Η ΦΚ Ρεντ Μπουλ Σάλτσμπουργκ ιδρύθηκε στις 13 Σεπτεμβρίου 1933 ως ΣΦ Αούστρια Σάλτσμπουργκ (SV Austria Salzburg), μετά την συγχώνευση των δύο ομάδων της πόλης, Χέρτα και Ραπίντ. Το 1950, η ομάδα διαλύθηκε, για να ιδρυθεί εκ νέου, όμως, αργότερα τον ίδιο χρόνο. Αγωνίστηκε για πρώτη φορά στην Α΄ Κατηγορία Αυστρίας το 1953, και τερμάτισε 9η από τις συνολικά 14 ομάδες στην πρώτη της σεζόν σε αυτή, γλιτώνοντας τον υποβιβασμό για μόλις πέντε βαθμούς. Ο γεννημένος στην Βιέννη Έριχ Προμπστ ήταν ο πρώτος διεθνής παίκτης στην ιστορία της Σάλτσμπουργκ, σημειώνοντας την τελευταία από τις συνολικά 19 διεθνείς συμμετοχές του με την Αυστρία στις 27 Μαρτίου 1960. Ο Άντολφ Μάτσεκ, ο οποίος πραγματοποίησε την πρώτη από τις συνολικά τέσσερις διεθνείς συμμετοχές του στις 9 Οκτωβρίου 1965, ήταν ο πρώτος "ντόπιος" παίκτης της ομάδας που κλήθηκε στην Εθνική Αυστρίας.
Η Σάλτσμπουργκ αναδείχτηκε για πρώτη φορά δευτεραθλήτρια στην Α΄ Κατηγορία την σεζόν 1970-71, συγκεντρώνοντας 43 βαθμούς συνολικά, έναντι 44 της ΦΚ Βάκερ Ίνσμπρουκ. Η πρώτη ευρωπαϊκή συμμετοχή της ομάδας σημειώθηκε στο Κύπελλο ΟΥΕΦΑ της σεζόν 1971-72, όπου και αποκλείστηκε με συνολικό σκορ 5-4 από την ρουμάνικη ΟΤΑ, κι αυτό παρά την εντός έδρας νίκη της με σκορ 3-1 στον επαναληπτικό αγώνα μεταξύ των δύο ομάδων. Το 1974, η Σάλτσμπουργκ έφτασε για πρώτη φορά ως τον τελικό του Κυπέλλου Αυστρίας, όπου, όμως, ηττήθηκε με σκορ 2-1 εκτός έδρας από την Αούστρια Βιέννης για τον πρώτο μεταξύ τους αγώνα, ενώ απέσπασε εντός έδρας ισοπαλία 1-1 στον δεύτερο.
Το 1978, η επίσημη ονομασία της μετατράπηκε σε ΣΦ Καζίνο Σάλτσμπουργκ (SV Casino Salzburg) και το 1997, σε ΣΦ Βίστενροτ Σάλτσμπουργκ (SV Wüstenrot Salzburg), λόγω σχετικής συμφωνίας χορηγίας με την αυστριακή εταιρεία οικονομικών υπηρεσιών Wüstenrot-Gruppe. Η ομάδα, ωστόσο, εξακολούθησε να αναφέρεται τις περισσότερες φορές ως ΣΦ Αούστρια Σάλτσμπουργκ. Στη διάρκεια της περιόδου κατά την οποία ήταν γνωστή ως "Καζίνο", η Σάλτσμπουργκ έφτασε στον πρώτο της και μέχρι σήμερα μοναδικό ευρωπαϊκό τελικό, τον τελικό του Κυπέλλου ΟΥΕΦΑ του 1994, όπου ηττήθηκε και στους δύο αγώνες με το ίδιο σκορ 1-0 από την ιταλική Ιντερνατσιονάλε Μιλάνο. Την ίδια σεζόν, η Σάλτσμπουργκ κατέκτησε τον πρώτο τίτλο πρωταθλήτριας της Μπουντεσλίγκα στην ιστορία της, υπερτερώντας της Αούστρια Βιέννης με 51 βαθμούς έναντι 49 στην τελική βαθμολογία του πρωταθλήματος. Η ομάδα κατόρθωσε να διατηρήσει τον τίτλο στην κατοχή της και την επόμενη σεζόν, καθώς υπερτέρησε της Στουρμ Γκρατς στην διαφορά τερμάτων. Η σεζόν 1995-96 είδε την Σάλτσμπουργκ σε αγωνιστική πτώση καθώς τερμάτισε στην 8η θέση του πρωταθλήματος, μία μόλις πάνω από την θέση που οδηγούσε σε αγώνες play-off για την παραμονή στην κατηγορία, ωστόσο ο τρίτος τίτλος της ομάδας σε διάστημα τριών σεζόν κατακτήθηκε το 1997, καθώς η Σάλτσμπουργκ υπερτέρησε της κατόχου του τίτλου Ραπίντ Βιέννης με τρεις βαθμούς διαφορά στην τελική κατάταξη του πρωταθλήματος.
Η πρώτη συμμετοχή της Σάλτσμπουργκ στο Τσάμπιονς Λιγκ την σεζόν 1994-95 την βρήκε να κατορθώνει να προκριθεί στην φάση των ομίλων της διοργάνωσης επικρατώντας της ισραηλίτικης Μακάμπι Χάιφα με συνολικό σκορ 5-2. Κληρώθηκε στον Έ Όμιλο μαζί με την κάτοχο το τροπαίου και φιναλίστ εκείνης της διοργάνωσης ΑΚ Μίλαν και την νικήτρια ομάδα εκείνης της σεζόν ΑΦΚ Άγιαξ, καθώς και την ΑΕΚ Αθηνών. Παρά το γεγονός ότι κατάφερε να αποσπάσει ισοπαλία και στις δύο αναμετρήσεις με τον Άγιαξ, η Σάλτσμπουργκ κατόρθωσε να πάρει και μια εκτός έδρας νίκη με 3-1 στην Αθήνα, ωστόσο αποκλείστηκε τερματίζοντας στην τρίτη θέση του ομίλου της.
Ο σύλλογος μετακόμισε στην μέχρι σήμερα έδρα του, το ΕΜ Στάντιον Βαλς-Ζίτσενχαϊμ, το 2003.

Η εξαγορά από την Red Bull

Η εταιρεία Red Bull αγόρασε τον σύλλογο στις 6 Απριλίου 2005 και τον μετονόμασε. Μετά την αγορά του πλειοψηφικού πακέτου των μετοχών της, η Red Bull άλλαξε την ονομασία της ομάδας, το έμψυχο υλικό της, καθώς και τους εργαζομένους σε αυτήν υπαλλήλους, αναφέροντας ότι "πρόκειται για μια νέα ομάδα με μηδενική ιστορία". Η Red Bull αρχικώς υποστήριζε στην ιστοσελίδα του συλλόγου ότι η ομάδα είχε ιδρυθεί το 2005, ισχυρισμός που ωστόσο ανακλήθηκε κατόπιν σχετικής απαίτησης της Αυστριακής Ομοσπονδίας Ποδοσφαίρου. Η νέα διοίκηση του συλλόγου εξάλειψε κάθε ίχνος του αρχικού βιολέ χρώματος από το έμβλημα της ομάδας, η οποία πλέον αγωνίζεται με εμφανίσεις κόκκινου και άσπρου χρώματος, προς απογοήτευση της μεγαλύτερης πλειοψηφίας των αρχικών της φίλων. Ένα μικρό ζευγάρι φτερών πλαισιώνει το νέο έμβλημα του συλλόγου, το οποίο εμφανίζεται στην εμφάνισή του, σύμφωνα με το εμπορικό σλόγκαν της Red Bull εκείνη την περίοδο: "Σου δίνει φτερά." Αυτό το ολοκληρωτικό re-branding της ομάδας αποδείχτηκε παρεμφερές αυτού της τύχης που επεφύλαξε η Red Bull στις δυο αγωνιστικές της ομάδες στην Formula 1, Red Bull Racing και Scuderia Toro Rosso. Ωστόσο, η Red Bull δεν ακολούθησε τελείως αυτή την τακτική όταν αγόρασε την ΜέτροΣταρς, ομάδα της Μέιτζορ Λιγκ Σόκερ των Ηνωμένων Πολιτειών. Συγκεκριμένα, ενώ μετονόμασε την ομάδα σε Νιου Γιορκ Ρεντ Μπουλς, ωστόσο, δεν αρνήθηκε να αναγνωρίσει την ιστορία των ΜέτροΣταρς.
Οι παραδοσιακοί οπαδοί επιχείρησαν να αντισταθούν σε αυτές τις ριζικές αλλαγές και δημιούργησαν το δικό τους κίνημα με στόχο να διατηρηθεί ένα μέρος της ιστορίας του συλλόγου. Αρκετοί οπαδικοί σύνδεσμοι και λέσχες φιλάθλων ανά την Ευρώπη εξέφρασαν την στήριξή τους σε αυτό που θεωρείτο, τότε, ως ένας αγώνας κατά της εμπορευματικοποίησης του ποδοσφαίρου. Ωστόσο, μετά από πέντε μήνες διαμαρτυριών και συζητήσεων μεταξύ της ιδιοκτήτριας εταιρείας και των παραδοσιακών οπαδών της, δεν υπήρξε καμία λύση στις μεταξύ τους διαφορές. Στις 15 Σεπτεμβρίου 2005, οι 'βιολετί' οπαδοί ανακοίνωσαν ότι οι διαπραγματεύσεις είχαν οριστικά, πλέον, αποτύχει και ότι κάθε προσπάθεια επίτευξης μεταξύ των δύο πλευρών θα τερματιζόταν.
Αυτό οδήγησε και στη γέννηση δύο ξεχωριστών οπαδικών πυρήνων: τους "Rot-Weißen", οι οποίοι υποστηρίζουν την 'Ρεντ Μπουλ Σάλτσμπουργκ' και τους "Veilchen-Weißen", οι οποίοι επιθυμούν την διατήρηση της 72χρονης ιστορίας του συλλόγου και αρνούνται να στηρίξουν την μετονομασμένη ομάδα. Οι Veilchen-Weißen τελικώς ίδρυσαν μια νέα ομάδα, την ΣΦ Αούστρια Σάλτσμπουργκ.

Η περίοδος Red Bull

Τον Μάιο του 2006, η Red Bull ανακοίνωσε στην ιστοσελίδα της ότι είχε προσλάβει τον βετεράνο Ιταλό προπονητή Τζιοβάνι Τραπατόνι, μαζί με τον παλιό του παίκτη, τον Γερμανό νικητή του Παγκοσμίου Κυπέλλου Λόταρ Ματέους, σε ρόλο βοηθού προπονητή. Το προαναφερθέν τεχνικό δίδυμο αρχικά αρνήθηκε κάθε επίτευξη συμφωνίας, προτού ανακοινωθεί επισήμως στις 23 Μαΐου 2006. Η Red Bull τελικώς κατάφερε να κατακτήσει την Αυστριακή Μπουντεσλίγκα για την σεζόν 2006-07 με χαρακτηριστική άνεση, με ακόμη πέντε αγωνιστικές να απομένουν για την λήξη της σεζόν, έπειτα από την απόσπαση ισοπαλίας 2–2 με την πρωταθλήτρια της προηγούμενης σεζόν, Αούστρια Βιέννης, στις 28 Απριλίου 2007.
Η ΦΚ Σάλτσμπουργκ αποκλείστηκε από την ΦΚ Σαχτάρ Ντονέτσκ στον τρίτο προκριματικό γύρο του Τσάμπιονς Λιγκ της σεζόν 2007-08, ενώ στη συνέχεια αποκλείστηκε και από το Κύπελλο ΟΥΕΦΑ της σεζόν 2007-08 στον πρώτο προκριματικό γύρο της διοργάνωσης από την ΑΕΚ Αθηνών. Στις 13 Φεβρουαρίου 2008, ο Ιταλός προπονητής Τζιοβάνι Τραπατόνι επιβεβαίωσε τα δημοσιεύματα που τον ήθελαν να αναλαμβάνει την τεχνική ηγεσία του Έιρε τον Μάιο. Στην τελευταία του σεζόν στην ομάδα, η Σάλτσμπουργκ τερμάτισε ως δευτεραθλήτρια, με διαφορά έξι βαθμών πίσω από την πρωταθλήτρια Ραπίντ Βιέννης. Τον Τραπατόνι διαδέχτηκε ο Κο Αντριάνσε, υπό τις οδηγίες του οποίου η ομάδα κατέκτησε το πρωτάθλημα, ενώ αποχώρησε μετά από έναν χρόνο παρουσίας. Αντικαταστάτης του ήταν ο Χουμπ Στέφενς. Στις 14 Μαΐου 2010, η Σάλτσμπουργκ με προπονητή της τον Στέφενς κατέκτησε εκ νέου το πρωτάθλημα.
Ο Στέφενς αντικαταστάθηκε με τον Ολλανδό Ρικάρντο Μονίς με το πέρας της σεζόν 2010-11, στη διάρκεια της οποίας η Σάλτσμπουργκ απέτυχε να κατακτήσει για τρίτη διαδοχική χρονιά το πρωτάθλημα, τερματίζοντας με διαφορά τριών βαθμών πίσω από την Στουρμ Γκρατς. Η Σάλτσμπουργκ τερμάτισε δεύτερη στο πρωτάθλημα, παίρνοντας, με αυτό τον τρόπο, την πρόκριση για το Γιουρόπα Λιγκ της επόμενης σεζόν. Ο Μονίς υποχρεώθηκε από την διοίκηση του συλλόγου να εντάξει στην πρώτη ομάδα παίκτες προερχόμενους από την ομάδα Νέων: με την έναρξη της σεζόν 2011-12 οι Ντάνιελ Οφενμπάχερ, Μάρτιν Χίντερεγκερ, Γκέοργκ Τάιγκλ και Μάρκο Μάιλινγκερ προβιβάστηκαν στην πρώτη ομάδα του συλλόγου. Την σεζόν 2011-12 η Σάλτσμπουργκ κατέκτησε το πρωτάθλημα της Μπούντεσλιγκα Αυστρίας και το Κύπελλο, πραγματοποιώντας, έτσι, το νταμπλ.
Μετά το πέρας της σεζόν 2011-12, ο Μονίς αποχώρησε από την θέση του στην τεχνική ηγεσία του συλλόγου, παρά το γεγονός ότι του απέμενε άλλος ένας χρόνος συμβολαίου. Νέος προπονητής ενόψει της σεζόν 2012-13 προσλήφθηκε ο Ρότζερ Σμιτ, ο οποίος προερχόταν από την Παντερμπόρν, ομάδα της 2ης Γερμανικής Μπούντεσλιγκα. Τον Ιούλιο του 2012, η Red Bull αποκλείστηκε από τη συνέχεια του Τσάμπιονς Λιγκ, από τον δεύτερο, κιόλας, προκριματικό γύρο από την λουξεμβουργιανή Φ91 Ντουντελάνζ. Στον πρώτο μεταξύ τους αγώνα ηττήθηκε με σκορ 1-0 εκτός έδρας, ενώ κατάφερε να επικρατήσει με σκορ 4-3 στον επαναληπτικό αγώνα, αποκλειόμενη, όμως, βάση του κανονισμού του εκτός έδρας γκολ.

Έμβλημα

Το έμβλημα της ομάδας έχει εξελιχθεί με το πέρασμα του χρόνου.